Kjøttbransjen varsler biffkrise

Ferskvarediskene kan bli skrapet for biff allerede i inneværende måned.

SNART GRILLSESONG: Fulle tollagre utløser maksimal toll for importert kjøtt. Vis mer byoutline Mattis Sandblad

Publisert: Oppdatert: 5. april 2014 10:21 , Publisert: 5. april 2014 08:27

Tre år etter smørkrisen «rystet» landet, kan det norske folk oppleve en grillsesong uten de mest eksklusive kjøttstykkene på grillen.



Tilgangen på biff minker, men samtidig er fryselagrene stappfulle av kjøtt som skal brukes til alt fra kjøttdeig til pølser. Resultatet er full toll på importert kjøtt og trolig biffmangel utover våren, spår bransjen, ifølge Dagens Næringsliv.

- Grill- og biffsesongen er truet, vi er avhengig av at det raskt åpnes for import. Det er nå en akuttsituasjon på biff som må løses av Statens Landbruksforvaltning (SLF) ved å redusere tollsatsene, sier markedsdirektør Endre Myhr i Kjøtt- og fjørfebransjens Landsforbund (KLF) til avisen.

Mangelen kan bli synlig for kunden allerede i slutten av april.

Anslår underdekning på 600 tonn



Det er i dag 1.500 tonn kjøtt på lager, men dette er kjøtt som brukes til blant annet kjøttdeig og pølser. Det utløser maksimal toll på 66 kroner kiloet for importert kjøtt.



Myhr anslår at man står overfor en underdekning av fersk biff på 600 tonn.

- Et helt slakt gir 45 prosent kjøttdeig og ti prosent biffer og fileter. På hver kilo biff du selger, må du få avsetning for 4,5 kilo kjøttdeig. Får du ikke det, må du redusere skjæringen og legge kjøtt på fryselager. Nå må vi selge biff som har vært fryst, og det er vanskelig å selge. Problemet blir samtidig at vi ikke har nok fersk biff å tilby.

Forbundet har nå søkt om reduserte tollsatser på importert storfe bakpart, fordi det vil gi mer biff og mindre kjøttdeig. Bransjen ønsker at tollsatsen blir satt ned til 20 kroner per kilo. Reglene sier imidlertid at man i utgangspunktet ikke kan importere denne type kjøtt når det er fulle fryselagre.

SLF skal ta stilling til søknaden neste uke, og landbruksminister Sylvi Listhaug avventer SLF vurdering av saken.



Les også:

Store følger for Norge av ny frihandelsavtaleBøndene skeptiske til Listhaugs melkepolitikkHandelsoverskuddet krympet til 33,1 milliarder kroner